Imtella' Mejju 1, 2021 Rapport: Daphne Cassar Anthony Borg ta' 35 sena li jgħix il-Marsa baqa' miżmum arrestat wara li kien mixli b'diversi akkużi marbuta mal-pussess u t-traffikar tad-droga. Ir-raġel ġie arrestat waqt rejd li sar mill-Pulizija nhar il-Ħamis filgħaxija fit-Telgħa ta' Spencer, fil-Marsa. Hu nstab fil-pussess ta' droga. Wara din is-sejba, il-pulizija għamlet ukoll tfittxija fir-residenza tiegħu fil-Marsa stess fejn sabet ammonti ta' kokaina, eroina, kannabis u methadone u oġġetti oħra relatati mad-droga. Il-prosekuzzjoni argumentat li l-ammonti ta' droga li nstabu jindikaw li ma kinetx għall-użu esklussiv tiegħu. L-imputat ammetta l-akkużi ta' pussess sempliċi iżda mhux aggravat. Il-Maġistrat Monica Vella ċaħdet it-talba għall-ħelsien mill-arrest u talbet lill-prosekuzzjoni tressaq ix-xhieda fis-seduta li jmiss. B'rabta mal-istess rejd, tressaq il-qorti wkoll Jean Claude Cassar ta' 21 sena mill-Kalkara. Hu ġie mixli li kellu fil-pussess tiegħu droga kannabis u li kiser diversi kundizzjonijiet imposti fuqu mill-qorti f'okkażjonijiet oħra. Iż-żagħżugħ ammetta l-akkużi. Id-difiża qalet li l-ammont ta' droga li nstabu juru li kienet għal użu personali. Il-qorti laqgħet it-talba għall-ħelsien mill-arrest b'għadd ta' kundizzjonijiet.